ACTA ASSEMBLEA ECOXARXA GIRONA

Data: 12-01-16

Lloc: Escudella Solidària

Assistents: Javi, Alberto, Luis, Rosa, Glòria, Edu i Jordi

1. Canvi a Integral-CES.

Els últims mesos hi hagut problemes amb l’accés a l’usuari d’administrador, la qual cosa impedia donar d’alta els usuaris registrats darrerament. Una vegada solucionat aquest problema, que ha durat pràcticament dos mesos, actualment els correus d’alta que reben els nous usuaris, no contenen cap dada d’usuari ni contrasenya per a què puguin accedir a la plataforma CES.

Davant d’aquest seguit d’incidències, sorgeix la possibilitat de fer el canvi a Integral-CES, la plataforma per a realitzar intercanvis en moneda social que s’ha desenvolupat des de la CIC.

L’Edu, programador de l’iCES, assisteix a l’assemblea per explicar com funciona i com s’hauria de fer la migració de les dades d’una plataforma a l’altra.

Integral-CES és una plataforma més visual, intuïtiva i més local. Encara s’estan desenvolupant alguns aspectes, com p.e. la transparència, que en el CES era un punt important. Pel que fa a la resta, però, totes les funcions existeixen igualment, tot i que d’una manera més senzilla i accessible que en el CES. Afegir també que el servei de manteniment del web és d’1 euro per usuari anualment, a diferència del CES, que es fixava en un 1% sobre l’import total dels intercanvis en un any.

Pel que fa a la migració de dades d’un web a l’altra, l’Edu s’encarregaria de fer-ho, de manera que totes les dades que hi ha actualment al CES, passarien a l’iCES de manera íntegra. Aquest procés, si tot va bé, pot durar dos dies a realitzar-se completament.

Per tots aquests motius, acordem de fer el canvi a la nova plataforma, esperant que la Lluïsa, actual administradora i que no ha pogut assistir, es posi en contacte amb l’Edu per passar-li les dades d’accés de l’administrador, sempre i quan estigui disposada a seguir assumint aquesta tasca.

Finalment, apuntar que existeix un lloc web on els administradors de les diferents xarxes poden fer suggerències per a millorar la plataforma.

1. Rebost.

Es passa un primer esborrany dels estatuts del Rebost l’Escudella, que hauria d’estar llest per la propera assemblea del rebost, que tindrà lloc d’aquí dues setmanes. S’ha creat una carpeta compartida al dropbox per treballar en la redacció d’aquest document. Per tant, totes aquelles persones que vulguin aportar idees, passarem l’enllaç a aquesta carpeta compartida.

En relació al funcionament del rebost, s’acorden tres línies:

* Comandes mensuals a la CAC (producte semi-periple o conserva).
* Botiga (espai de dipòsit i exposició de productes per a la venda).
* Intercanvi directe: proposta de fer un mercat – espai d’intercanvi el primer dimarts de cada mes, potenciant així la creació de vincles més directes entre els usuaris.

Paral·lelament, la Glòria comenta que en Dani Vidal, com a dinamitzador de la xarxa d’horts, pot ser un bon contacte per a la cerca de nous productors.

En l’apartat de difusió, Alberto s’ocuparà de fer un flyer amb informació resumida de què és el rebost, com s’hi pot participar i on buscar més informació. En Jordi li passarà el text i ell s’ocuparà de fer el disseny. També s’aposta per fer un ús més actiu del facebook per penjar-hi ofertes de productes que s’ofereixen al rebost, a mode de catàleg; imprimir cada mes el llistat de productes que es poden trobar a la CAC (la Rosa se n’ocupa); i organitzar activitats paral·leles com projeccions de documentals o algun tastet de productes. Finalment, cal ser presents a la graella d’activitats d’Escudella Solidària, on de moment no hi figura l’espai de rebost.

1. Properes convocatòries.

Les assemblees referents al rebost es faran els dimarts a les 20h, cada dues setmanes.

Pel que fa a l’assemblea de l’EX, es proposa el dia 8 de març a les 20h, però és modificable en funció de la gent que pugui assistir.